b'\n_START_ARTICLE_\nAlketas (diadokki)\n_START_PARAGRAPH_\nAlketas Oronteen poika (m.kreik. A\xce\xbb\xce\xba\xce\xad\xcf\x84\xce\xb1\xcf\x82, kuoli 320 eaa.) oli makedonialainen sotilas ja yksi Aleksanteri Suuren seuraajista eli diadokeista. Perdikkas oli h\xc3\xa4nen veljens\xc3\xa4._NEWLINE_Alketas mainitaan ensimm\xc3\xa4isen kerran Aleksanterin Intian sotaretken aikana jolloin h\xc3\xa4n johti jalkav\xc3\xa4en osastoa. Alketas johti muun muassa hy\xc3\xb6kk\xc3\xa4yst\xc3\xa4 Oran kaupunkia vastaan. Aleksanterin kuoleman j\xc3\xa4lkeen Alketas tuki velje\xc3\xa4\xc3\xa4n Perdikkasta diadokkien valtataistelussa. Perdikkas m\xc3\xa4\xc3\xa4r\xc3\xa4si Alketaan murhaamaan Kynanen, Aleksanteri Suuren siskopuolen, kun t\xc3\xa4m\xc3\xa4 yritti saada aikaan avioliiton tytt\xc3\xa4rens\xc3\xa4 Eurydiken ja Makedonian nukkekuninkaan Filippos III:n v\xc3\xa4lille. Kun Perdikkas murhattiin Egyptiss\xc3\xa4 vuonna 321 eaa. oli Alketas Eumenes Kardialaisen luona V\xc3\xa4h\xc3\xa4ss\xc3\xa4-Aasiassa taistelemassa Kraterosta vastaan. Alketas liittoutui nyt Attaloksen kanssa. Perdikkaan vastustajat m\xc3\xa4\xc3\xa4r\xc3\xa4siv\xc3\xa4t Antigonos I:n kukistamaan Attaloksen ja Alketaan. Antigonos kukisti heid\xc3\xa4t Pisidiassa vuonna 320 eaa. Alketas pakeni Thermessokseen, mutta kaupungin asukkaat pettiv\xc3\xa4t h\xc3\xa4net Antigonokselle. Alketas otti kuitenkin oman henkens\xc3\xa4 ennen kuin h\xc3\xa4net ehdittiin luovuttaa Antigonokselle.'